Maphatsoe vra glo om verskoning oor CIA-uitlatingsKebby Maphatsoe, voorsitter van Umkhonto we Sizwe se militêre veterane vereniging, tydens ‘n perskonferensie in Johannesburg op 8 September 2014 Foto: Werner Beukes/SAPA Kebby Maphatsoe, voorsitter van die MK militêre veterane, het om verskoning gevra dat hy Thuli Madonsela, die Openbare Beskermer, daarvan beskuldig het dat sy ŉ spioen vir die CIA is. Madonsela se kantoor het egter Dinsdag gesê hulle is nie bewus van só ŉ verskoning nie. Kgalalelo Masibi en Oupa Segalwe, woordvoerders vir Madonsela, het gesê hulle het nie enige dokument met ŉ verskoning van Maphatsoe ontvang nie. Segalwe het gesê die dokument is moontlik na ander persone in die kantoor gestuur en hy sal Woensdag eers kan bevestig of iemand só brief ontvang het. Maphatsoe het om verskoning gevra en die uitlatings teruggetrek nadat hy aangevoer het Madonsela is ŉ spioen vir die Amerikaanse sentrale intelligensie-agentskap (CIA). “Ek het Saterdag en Maandag uitlatings in my kapasiteit as voorsitter van die MKMVA gemaak oor die Openbare Beskermer,” het Maphatsoe Dinsdag in ŉ verklaring gesê. “Nadat ek met my organisasie, die ANC gepraat het, wil dit voorkom of daar ŉ misverstand bestaan oor my uitlatings. Ek trek dus my woorde terug en vra om verskoning vir enige aanstoot wat ek gegee het of skade wat ek berokken het.” Maphatsoe se verskoning kom ure nadat hy aan die Nasionale Vergadering gesê het hy het glad nie sulke uitlatings oor Madonsela gemaak nie. The Star het Maandag berig Maphatsoe, ook die adjunkminister vir verdediging en militêre veterane, het Saterdag tydens ŉ grafsteenonthulling van ŉ MK-vegter gesê Madonsela werk vir die CIA. Klik hier om meer te lees. Madonsela se kantoor het Maandag gesê hy het drie dae om óf bewyse te lewer van die gerugte óf om verskoning te vra en sy woorde terug te trek. Lees ook: VSA-ambassadeur wil klag lê oor CIA-aantygings Maphatsoe moet bewyse lewer, sê OB “OB is ŉ CIA-agent”